Resensie in Reis van Beeld – Gert Sarrisam
Streekstories praat met die hart – Januarie 23, 2010
Namakwaland is 'n gebied wat immer bekoor – vir die voornemende reisiger meesal weens sy blommeprag in Augustus of September, maar vir diegene wat reeds daar was, ook sy mense, en dit sommer die hele jaar deur.
Dit is op sy beste 'n ongenaakbare wêreld, en dit is miskien wat Namakwaland se mense brei tot aardse opregtheid, 'n eiesoortige humor en patos wat alom ontroer. Kontreistories oor dié gebied word deur Gert Sarrisam (Engelbrecht) se pen en lekker verteltrant wyer uitgedra. Sy nuutste boek is As murasies kon praat, 'n opvolg op sy debuutbundel, Vonke uit die koeroeklip, wat pas herdruk is.
Die bekendste verhale sluit in dié van 'n meisietjie wat in die Kamiesberge weggeraak het, die Nazi-gesinde Robey Leibbrandt se spioenasietog aan die Weskus, die tergende Bettie Smith-moordsaak en die kubuskoors wat die land in beroering gehad het.
Sarrisam se storie oor die koop van 'n geel Wyllis-bakkie was in 2006 die wenner in die reistydskrif Weg se storiekompetisie.
Sarrisam gee sy tweede boek self uit. Dit is beskikbaar by Exclusive Books, PNA en ander vooraanstaande boekwinkels, of skryf aan sarrisam@telkomsa.net of bel Hestelle by 0272013752. Besoek http://www.gertsarrisam.co.za